پیسبوونی ڕووناکی

پیسبوونی ڕووناکی بریتییە لە بوونی ھەر ڕووناکییەکی دەستکردی نەخوازراو، نەگونجاو، یان زیادەڕۆ. زاراوەی پیسبوونی ڕووناکی ئاماژەیە بۆ کاریگەرییەکانی ھەر سەرچاوەیەکی ڕووناکی کە بە خراپی جێبەجێ کراوە، لە ڕۆژ یان شەودا. پیسبوونی ڕووناکی دەکرێ نەک تەنھا وەک دیاردەیەک ببینرێت کە لە ئەنجامی سەرچاوەیەکی دیاریکراو یان جۆرێک لە پیسبوونەوە دروست دەبێت، بەڵکو وەک جۆرێکە لە کاریگەرییە فراوانتر و بەکۆمەڵەکانی سەرچاوە جۆراوجۆرەکانی پیسبوون.

ھەرچەندە ئەم جۆرە پیسبوونە دەتوانێت بە درێژایی ڕۆژ بوونی ھەبێت، بەڵام کاریگەرییەکانی لە شەودا بە پێچەوانەی تاریکایی ئاسمانەوە گەورەترە. مەزەندە کراوە کە ٨٣٪ی خەڵکی جیھان لەژێر ئاسمانی پیسبوو بە ڕووناکیدا بژین. ئەو ناوچەیەی کە بەھۆی ڕووناکی دەستکردەوە کاریگەری لەسەرە، بەردەوام لە تەشەنەسەندن و زیادبووندایە. توێژینەوەکان دەری دەخەن کە ناوچە شارییەکان زیاتر مەترسییان لەسەرە بەھۆی ئەم پیسبوونەوە. لە ئاستی جیھانیدا لە ساڵی ١٩٩٢ تا ٢٠١٧ بەلایەنی کەمەوە بە ڕێژەی ٤٩٪ زیادی کردووە.

پیسبوونی ڕووناکی بەھۆی بەکارھێنانی ناکارامە یان ناپێویست لە ڕووناکی دەستکرد دروست دەبێت.

 پێناسەکان 
پیسبوونی ڕووناکی بریتییە لە بوونی ڕووناکی دەستکردی مرۆیی لە دۆخی تاریکدا.

ئەم زاراوەیە زۆرترین جار لە پێوەندی لەگەڵ لە ژینگەی دەرەوە بەکاردێت، بەڵام بۆ ئاماژەکردن بە ڕووناکی دەستکردی ناوماڵیش بەکاردێت. پیسبوونی ڕووناکی لە کێبڕکێدایە لەگەڵ تیشکی ئەستێرەکان لە ئاسمانی شەودا و زاڵدەبێت بەسەر تیشکی ئەستێرەکان، کاریگەری دەکاتە سەر ڕوانگە ئەستێرەناسییەکان، و وەک ھەر جۆرێکی تری پیسبوون، ئیکۆسیستمەکان تێکدەدات و کاریگەری نەرێنی لەسەر تەندروستی ھەیە. پیسبوونی ڕووناکی کاریگەرییەکی لاوەکی شارستانییەتی پیشەسازییە. سەرچاوەکانی بریتین لە ڕووناکی دەرەوەی بینا و ناوەوە، ڕیکلامی بازرگانی، ڕووناکی ناوچەی دەرەوە (وەک وەستانی ئۆتۆمبێل)، ئۆفیس، کارگە، ڕووناکی سەرشەقام و شوێنە وەرزشییە ڕووناککراوەکان. زۆرترین کاریگەری لە ناوچە پیشەسازییە چڕەکان و دانیشتووانی ئەمریکای باکوور، ئەورووپا، ئاسیا لە شارە گەورەکانی ڕۆژھەڵاتی ناوەڕاست و باکووری ئەفریقا وەکو تاران و قاھیرە ھەیە. ھۆشیاری لەبارەی کاریگەرییە زیانبەخشەکانی پیسبوونی ڕووناکی لە نیوەی دووەمی سەدەی نۆزدەھەمەوە دەستیپێکرد، بەڵام ھەوڵەکان بۆ چارەسەرکردنی کاریگەرییەکانی تا ساڵانی ١٩٥٠ دەستی پێ نەکرد.

نزیکەی ٨٣٪ی خەڵک، لەنێویاندا ٩٩٪ ئەورووپی و ئەمریکییەکان، لەژێر ئاسمانی پیسکراوی ڕووناکیدا دەژین کە زیاتر لە ١٠٪ی ئاسمانەکەیان ڕووناکترە لە تاریکایی سروشتی. ٨٠٪ی خەڵکی ئەمریکای باکوور ناتوانن گەلەئەستێرەی ڕێگای شیری ببینن.

 سەرچاوەکان 

پۆل:گەردوونناسی چاودێر
پۆل:سەرچاوەکانی ڕووناکی